**בנק אִגוד לישראל** (שמו נכתב בכתיב חסר) היה הבנק השביעי בגודלו במערכת הבנקאות בישראל, וסיפק שירותי בנקאות מלאים ללקוחות פרטיים ועסקיים. הבנק הוקם בשנת 1951, פעל באמצעות 36 סניפים והעסיק למעלה מ-1,200 עובדים.

בספטמבר 2020 רכש בנק מזרחי טפחות את כל מניות הבנק, ולכן משפטית מ-1 באוקטובר 2020 חדל בנק אגוד מלהתקיים כחברה ציבורית נסחרת והפך לחברה בת של בנק מזרחי טפחות. במסגרת זאת, מזרחי מינה 4 דירקטורים מטעמו לדירקטוריון הבנק וכן את מנכ"ל בנק מזרחי משה לארי כיו"ר הדירקטוריון במקומו של זאב אבלס. עד ל-15 בנובמבר 2022 הועברו כלל לקוחות בנק איגוד אל מזרחי-טפחות. ב-31 בדצמבר 2022, הושלם הליך המיזוג לחלוטין ו"אגוד" חדל להתקיים כתאגיד.

היסטוריה
--------

סמליל הבנק עד אוגוסט 2009
בנק אגוד לישראל נוסד ב-1951 בידי החברה הכלכלית לארץ ישראל מניו יורק והאגודה הארצישראלית מלונדון. בכך הם המשיכו את פעילות המחלקה הבנקאית של האגודה הארצישראלית שהחלה בפעילותה בארץ ישראל עוד בשנת 1922. באפריל 1954 רכש בנק לאומי את רוב מניות האגודה הארצישראלית, ובכך עבר בנק איגוד לבעלות משותפת של בנק לאומי והחברה הכלכלית. במרץ 1958 הוסכם על מיזוג עם בנק פויכטוונגר, אולם המשא ומתן על פרטי המיזוג נכשל והוא לא יצא אל הפועל. בשנת 1961 רכש בנק לאומי את שאר מניות הבנק והוא עבר לבעלותו המלאה.

משנת 1983, בעקבות משבר מניות הבנקים ועד 17 במאי 1993, הייתה השליטה בבנק אגוד בידי מדינת ישראל ובידי בנק לאומי. בעקבות ההסכם למכירת גרעין השליטה בבנק, הועברו 60% ממניותיו לשלמה אליהו אחזקות, לישעיהו לנדאו אחזקות (1993), ולנכסי דוד לובינסקי (אחזקות) 1993. אלה מחזיקים בגרעין השליטה בבנק. עם זאת, הבנק ממשיך להתנהל עד היום עם מערכת תוכנה של בנק לאומי. בשנת 1996 הוקם אימפקט בית השקעות כחברת בת של הבנק.

באפריל 2001 רכש הבנק את בנק כרמל.

### מיזוג עם מזרחי טפחות

הפגנה של עובדי בנק אגוד נגד המיזוג, מול משרדי בנק ישראל בהר חוצבים בירושלים, דצמבר 2017
באוגוסט 2017 פורסם על מגעים למיזוג הבנק עם בנק מזרחי טפחות, צעד שגרם להסתדרות להכריז על סכסוך עבודה בבנק. ביוני 2018 הודיע הממונה על ההגבלים העסקיים על התנגדותו למיזוג. בעלי השליטה בשני הבנקים הגישו ערעור לבית המשפט, ובדיון שנערך בבית הדין לתחרות בנובמבר 2019, נדחה הערעור והמיזוג אושר. בסוף אוגוסט 2020 פרסם בנק מזרחי הצעת רכש רשמית לבעלי 25% מניות המיעוט בבנק איגוד הכוללת הסכם חליפין תמורת כ-8% ממניות מזרחי. בסוף ספטמבר 2020 פורסם כי רוב בעלי המניות הביעו את הסכמתם למתווה העסקה בסך כולל של כ-1.4 מיליארד ש"ח.

העילה המרכזית של הממונה על התחרות להתנגדות למיזוג היא שוק האשראי לענף היהלומים הישראלי. בנק מזרחי מחזיק בכ-40% מהשוק, ואיגוד מחזיק בכ-22% ומיזוגם היה יוצר מונופול, ולכן הערעור של שני הבנקים התקבל בנובמבר על תנאי שהם ידללו את שליטתם בשוק זה. ביולי 2020 פרסם בנק מזרחי שהוא חתם על הסכם למכירת תיקי האשראי שלו בשוק זה לחברת "פנינסולה", וכך התקרב הבנק שלב נוסף להשלמת המיזוג.

שירותי הבנק
-----------

בנק אגוד, סניף קריית מוצקין
ב-2014 היה נתח השוק של בנק אגוד כ-3% ממערכת הבנקאות, והבנק התמקד בפעילות קמעונאית לעשירונים העליונים.

מגזר ייחודי שהבנק פועל בו הוא מגזר היהלומים. כאשר קמה בורסת היהלומים, נעשה המסחר ביהלומים גם בבניין שנמצאו בו משרדי הנהלת הבנק בתל אביב, ומאז נמשך הקשר בין מגזר זה לבנק. נתח השוק של הבנק במגזר היהלומים עומד על כ-22%, שגבוה משמעותית מחלקו היחסי של הבנק בשוק הבנקאות הכללי. במסגרת הליך המיזוג עם הבנק מזרחי נמכר תיק האשראי של הבנק בענף היהלומים לחברת "פנינסולה".

חברות בת
--------

* **אגוד שוקי הון והשקעות בע"מ** - אגוד שוקי הון משמשת זרוע הבנקאות להשקעות של בנק אגוד ועוסקת בניהול ובחיתום של הנפקות ציבוריות בשוק ההון בישראל. נוסף על כך מנפיקה החברה הנפקות פרטיות בישראל.
* **אגוד השקעות וייזום (א.ש.י) בע"מ** - אגוד השקעות וייזום הוא זרוע ההשקעות הראליות של בנק אגוד. החברה פעילה מאז 1999, ויש לה השקעות ב-15 חברות וקרנות, בהן מליסרון מקבוצת האחים עופר, מדנס סוכנות לביטוח, חברת דירוג האשראי מידרוג וקרן מדעי החיים Vitalife. נוסף על כך מייעצת החברה לבנק אגוד ברכישת פעילויות משלימות לפעילות הבנק וכן ריכזה את מכירת קופות הגמל וקרנות הנאמנות של הבנק בשנת 2006.
* **חברה לנאמנות של בנק אגוד בע"מ** – חברה לנאמנות של בנק אגוד בע"מ היא חברה בת בבעלות בנק אגוד לישראל בע"מ. החברה נותנת שירותי נאמנות לקרנות נאמנות, למחזיקי ניירות ערך שהונפקו ונסחרים בבורסה, להנפקות פרטיות ובמתן שירותי נאמנות פרטיים גם עבור תושבי חוץ.
* **אגוד ליסינג בע"מ** – אגוד ליסינג הוקמה בשנת 1996 כחברת בת בשליטה מלאה של הבנק כדי לשמש הזרוע הביצועית והשיווקית של הבנק בתחום עסקאות ההחכר (ליסינג). החברה עוסקת בעיקר בהשכרת כלי רכב וציוד אחר בשיטת הליסינג המימוני ללקוחות הבנק וללקוחות אחרים וכן בהלוואות פיננסיות.

קישורים חיצוניים
----------------

* אתר האינטרנט הרשמי של בנק אגוד לישראל
* בנק אגוד לישראל, ברשת החברתית פייסבוק
* בנק אגוד לישראל, סרטונים בערוץ היוטיוב
* בנק אגוד לישראל בע"מ, באתר הבורסה לניירות ערך בתל אביב
* בנק אגוד לישראל בע"מ, באתר "מאיה"

* בנק אגוד לישראל בע"מ, באתר גלובס
* בנק אגוד לישראל, באתר Crunchbase (באנגלית)

הערות שוליים
------------

1. 1 2  בנק אגוד לישראל בע"מ: נתונים כספיים באתר מאי"ה.
2. ↑  נכון ל-2015 על פי BDI
3. 1 2  רון שטיין, ‏הציבור ומשקיעי הנוסטרו נענו להצעת הרכש של מזרחי טפחות לאגוד והמיזוג יוצא לדרך, באתר גלובס, 23 בספטמבר 2020
4. ↑  מחיקת מניות "בנק אגוד" מהרישום למסחר בבורסה החל מ-1 באוקטובר 2020, הודעת הבורסה לניירות ערך תל אביב
5. ↑  בנק האיגוד לישראל מתחיל הפעולה, הארץ, 29 באוגוסט 1951
6. ↑  הבנק הלאומי רכש רוב מניותיה של האגודה הא"י, הַבֹּקֶר, 1 באפריל 1954
7. ↑  איגוד רכש את פויכטונגר, דבר, 7 במרץ 1958
8. ↑  מיזוג פויכטונגר-איגוד לא ייצא לפועל, הַבֹּקֶר, 25 בספטמבר 1958
9. ↑  בנק לאומי רכש מחצית השניה ממניות בנק איגוד, הַבֹּקֶר, 15 במרץ 1961
10. ↑  בנק אגוד רכש פעילות בנק כרמל בכ-131 מיליון ש', באתר ynet, 9 באפריל 2001
11. ↑  הודעה לעיתונות: רשות ההגבלים העסקיים פרסמה את נימוקי ההתנגדות למיזוג בין בנק מזרחי לבנק איגוד(הקישור אינו פעיל)
12. ↑  אושר מיזוג בנק מזרחי טפחות ובנק איגוד, באתר ערוץ 7, 28 בנובמבר 2019
13. ↑  רון שטיין, ‏רגע האמת של מיזוג אגוד לתוך מזרחי טפחות: פורסמה הצעת הרכש, באתר גלובס, 30 באוגוסט 2020
14. 1 2  אתר למנויים בלבד מיכאל רוכוורגר, מתקרב המיזוג בין אגוד למזרחי-טפחות: פנינסולה רוכשת את תיק היהלומים, באתר TheMarker‏, 14 ביולי 2020
15. ↑  אתר למנויים בלבד סיון איזסקו, אליהו מחפש קונה לבנק אגוד - אך לא בטוח שימצא, באתר TheMarker‏, 23 ביולי 2014

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311097105171
* VIAF: 234834596
* WorldCat: viaf-234834596

 |